Kleiner salaris vir skuldiges van Digital Vibes-skandaalDr. Anban Pillay. (Foto: Skermskoot/Newzroom Afrika/YouTube) Drie senior regeringsamptenare wat verlede jaar geskors is nadat die omstrede Digital Vibes-kontrak op die lappe gekom het, se straf is nou uitgedeel. Dit sluit in tydelike skorsings, skriftelike waarskuwings en tydelike salarisverminderings. Daar is eindelik ná afloop van ŉ dissiplinêre verhoor besluit dat dr. Anban Pillay, ŉ voormalige adjunk-direkteur-generaal by die departement van gesondheid, ŉ finale skriftelike waarskuwing sal ontvang. Dié waarskuwing sal vir 15 maande geldig wees. Pillay sal ook sonder betaling vir drie maande geskors word en dan vir nog 12 maande ŉ verminderde salaris ontvang. Popo Maja, voormalige woordvoerder van die departement, sal óók ŉ finale skriftelike waarskuwing ontvang. Dié waarskuwing is egter vir 12 maande geldig. Maja sal ook ŉ verminderde salaris vir ŉ tydperk van 12 maande ontvang. Hoofdirekteur Shireen Pardesi het aangebied om met onmiddellike inwerkingtreding te bedank. Die aanbod is goedgekeur. Maroela Media het vroeër berig sewe amptenare in diens van die departement van gesondheid is verlede jaar in ŉ verslag van die spesiale ondersoekeenheid (SOE) by die Digital Vibes-skandaal betrek. Talle bewyse is ingewin voordat ŉ dissiplinêre verhoor van stapel gestuur is. Pillay het as deel van die dissiplinêre verhoor op vier aanklagte tereggestaan. Hy is eindelik skuldig bevind op een van die aanklagte. Maja het ook op vier aanklagte tereggestaan en is eindelik op twee van die aanklagte skuldig bevind. Pardesi is op een van die vier aanklagte teen haar skuldig bevind. Foster Mohale, woordvoerder van die departement, sê die departement het met behulp van die kantoor van die Staatsprokureur ŉ onafhanklike senior advokaat aangestel om die dissiplinêre verhoor te fasiliteer. Die departement is tydens die verhoor die geleentheid gebied om voorleggings te maak terwyl die betrokke partye ook vertoë kon lewer. Die voorsittende beampte het egter in ag geneem dat dit die betrokke amptenare se eerste oortreding was, en daar geen konkrete bewyse is wat daarop dui dat hulle wel by die onreëlmatige onderhandelinge baat gevind het nie, sê Mohale.